CELEX: 32017D2409
Language: lt
Date: 2017-12-18 00:00:00
Title: 2017 m. gruodžio 18 d. Tarybos įgyvendinimo sprendimas (ES) 2017/2409, kuriuo Švedijai leidžiama taikyti sumažintą akcizo normą tam tikrose šiaurinėse Švedijos vietovėse esančių namų ūkių ir paslaugų sektoriaus įmonių suvartojamai elektros energijai, kaip numatyta Direktyvos 2003/96/EB 19 straipsnyje

21.12.2017   
            
            
               LT
            
            
               Europos Sąjungos oficialusis leidinys
            
            
               L 342/10
            
         TARYBOS ĮGYVENDINIMO SPRENDIMAS (ES) 2017/2409
   2017 m. gruodžio 18 d.
   kuriuo Švedijai leidžiama taikyti sumažintą akcizo normą tam tikrose šiaurinėse Švedijos vietovėse esančių namų ūkių ir paslaugų sektoriaus įmonių suvartojamai elektros energijai, kaip numatyta Direktyvos 2003/96/EB 19 straipsnyje
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą (1), ypač į jos 19 straipsnį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Tarybos įgyvendinimo sprendimu 2012/47/ES (2) Švedijai leidžiama iki 2017 m. gruodžio 31 d. taikyti sumažintą akcizo normą tam tikrose šiaurinėse Švedijos vietovėse esančių namų ūkių ir paslaugų sektoriaus įmonių (toliau – lengvatą gaunantys subjektai) suvartojamai elektros energijai, kaip numatyta Direktyvos 2003/96/EB 19 straipsnyje;
            
         
               (2)
            
            
               2017 m. gegužės 10 d. laišku Švedija paprašė leidimo dar šešerius metus, t. y. iki 2023 m. gruodžio 31 d., toliau taikyti sumažintą akcizo normą lengvatą gaunančių subjektų suvartojamai elektros energijai. Akcizo norma negali būti sumažinta daugiau kaip 96 SEK už MWh. 2017 m. rugsėjo 1 d. laišku Švedija pateikė papildomos informacijos ir paaiškinimus;
            
         
               (3)
            
            
               atitinkamose geografinėse vietovėse šildymo išlaidos yra vidutiniškai 30 % didesnės nei likusioje šalies dalyje, nes šildymo laikotarpis šiose vietovėse yra ilgesnis. Todėl sumažinus lengvatą gaunančių subjektų patiriamas su elektros energija susijusias išlaidas sumažėtų šiaurinėje ir likusioje Švedijos dalyje vartotojų patiriamų bendrų šildymo išlaidų skirtumai. Taigi ši priemonė padeda siekti regioninės ir sanglaudos politikos tikslų. Mokestis neturėtų būti sumažintas daugiau, nei reikia siekiant kompensuoti papildomas šildymo išlaidas vienetui, patiriamas tam tikrų geografinių vietovių vartotojų;
            
         
               (4)
            
            
               sumažintos akcizo normos turėtų viršyti Direktyvos 2003/96/EB 10 straipsnyje nustatytas minimalias normas;
            
         
               (5)
            
            
               nemanoma, kad dėl šios priemonės bus labai iškraipoma konkurencija arba pasikeis valstybių narių tarpusavio prekybos pobūdis atsižvelgiant į tai, kad: vietovės, kuriose taikoma ši priemonė, yra atokios; į tai, kad akcizo normos sumažinimo suma neturėtų viršyti papildomų šildymo išlaidų šiaurinėje Švedijos dalyje; taip pat į tai, kad ši priemonė taikoma tik namų ūkiams ir paslaugų sektoriaus įmonėms;
            
         
               (6)
            
            
               taigi ši priemonė yra priimtina tinkamo vidaus rinkos veikimo ir būtinybės užtikrinti sąžiningą konkurenciją požiūriu. Ji taip pat atitinka Sąjungos sveikatos, aplinkos, energetikos ir transporto politikos nuostatas;
            
         
               (7)
            
            
               atsižvelgiant į Direktyvos 2003/96/EB 19 straipsnio 2 dalį, kiekvieno pagal šį straipsnį suteikto leidimo galiojimo laikotarpis turi būti griežtai apribotas. Siekiant susijusiems vartotojams užtikrinti pakankamą tikrumą, leidimas turėtų būti suteikiamas šešerių metų laikotarpiui; Šiuo sprendimu nedaromas poveikis Sąjungos taisyklėms dėl valstybės pagalbos;
            
         
               (8)
            
            
               pagal Sprendimą 2012/47/ES suteikti leidimai turėtų būtų toliau taikomi, siekiant išvengi pertrūkio nuo to sprendimo galiojimo pabaigos iki šio sprendimo įsigaliojimo,
            
         PRIĖMĖ ŠĮ SPRENDIMĄ:
   1 straipsnis
   1.   Švedijai leidžiama taikyti sumažintą akcizo normą priede nurodytose savivaldybėse esančių namų ūkių ir paslaugų sektoriaus įmonių suvartojamai elektros energijai
   Standartinė nacionalinė akcizo norma sumažinama ne daugiau, nei reikia siekiant kompensuoti papildomas šildymo išlaidas, kurių patiriama dėl vietovės šiaurinės padėties, palyginti su likusia Švedijos dalimi, – ne daugiau kaip 96 SEK už MWh.
   2.   Sumažintos normos atitinka Direktyvos 2003/96/EB reikalavimus, ypač jos 10 straipsnyje nustatytas minimalias normas.
   2 straipsnis
   Šis sprendimas įsigalioja pranešimo apie jį dieną.
   Jis taikomas nuo 2018 m. sausio 1 d. iki 2023 m. gruodžio 31 d.
   3 straipsnis
   Šis sprendimas skirtas Švedijos Karalystei.
   
      Priimta Briuselyje 2017 m. gruodžio 18 d.
      
         
            Tarybos vardu
         
         
            Pirmininkė
         
         K. SIMSON
      
   
   
      (1)  OL L 283, 2003 10 31, p. 51.
   
   
      (2)  2012 m. sausio 24 d. Tarybos įgyvendinimo sprendimas 2012/47/ES, kuriuo Švedijai leidžiama taikyti sumažintą apmokestinimo tarifą namų ūkių ir paslaugų sektoriaus įmonių tam tikrose šiaurinėse Švedijos vietovėse naudojamai elektros energijai, kaip numatyta Direktyvos 2003/96/EB 19 straipsnyje (OL L 26, 2012 1 28, p. 33).
   
      PRIEDAS
      
                  Regionai
               
               
                  Savivaldybės
               
            
                  Norboteno lenas
               
               
                  Visos savivaldybės
               
            
                  Vesterboteno lenas
               
               
                  Visos savivaldybės
               
            
                  Jemtlando lenas
               
               
                  Visos savivaldybės
               
            
                  Vesternorlando lenas
               
               
                  Solefteo, Ongė, Ernšioldsvikas
               
            
                  Jevleborgo lenas
               
               
                  Jusdalis
               
            
                  Dalarnos lenas
               
               
                  Malungas-Selanas, Mūra, Oša, Elvdalenas
               
            
                  Vermlando lenas
               
               
                  Tošbis